**Fellesforbundet**

**Grafisk stipendordning for kompetanseheving**

**Økonomiske rammer og regler**

*gjeldende fra 27.02.2023 – inntil endringer*

Bransje/tariffrådene avis og grafisk fastsetter årlig stipendstørrelse på bakgrunn av rammeoverføring fra Grafisk Utdanningsfond. Det tas forbehold om avkortning av tilskudd og stipendenes størrelse dersom det er grunn til å anta at den årlige rammen for stipendordningens økonomi overskrides.

**A. YRKESRETTET KURS - STIPEND TIL KOMPETANSEHEVING**

Det kan søkes stipend til alle yrkesrettede kurs, utdanninger, faglige konferanser og andre kompetansehevingstiltak som er beskrevet i fondets retningslinjer § 3. Utgifter til kurs- og studieavgift inkl. kursmateriell, reise, opphold, merutgifter til barnepass og tapt arbeidsfortjeneste kan søkes dekket gjennom stipendet.

Stipendets maksimale størrelse er kr. 6 000,-.

**A. 1 KORTERE FAGLIGE KONFERANSER og MESSEBESØK**

Det kan søkes om stipend til kortere faglige konferanser av inntil to dagers varighet og faglige samlinger som for eksempel Landstrykkerstevne og messebesøk som for eksempel DRUPA, IPEX, IFRA.

Stipendets maksimale størrelse er kr 1 000.-

**SØKNADSREGLER OG FORUTSETNINGER FOR SKATTEFRITT STIPEND - A**

Bedriftene er i mange tilfeller forpliktet til å dekke utgiften i tilknytning til sine ansattes kompetanseutvikling. Det vises til Hovedavtalens § 16-3, § 10-11 og til overenskomstenes ulike opplæringsbestemmelser.

Medlem som søker om stipend fra Grafisk stipendordning for kompetanseheving skal på forhånd ha søkt skriftlig om økonomisk støtte fra arbeidsgiver. Kopi av søknad og tilbakemelding fra bedrift skal

vedlegges søknaden. Hvis arbeidsgiver gir avslag, skal den tillitsvalgte i bedriften påføre sin kommentar med innstilling. For arbeidsledige medlemmer gjelder dokumentasjon på mottak av dagpenger fra NAV.

Søknader som ikke oppfyller kravene til dokumentasjon vil returneres til søker.

I de tilfeller medlemmet har mulighet til/krav på støtte fra andre fonds eller ordninger, forutsettes at medlem søker om støtte fra disse når det søkes til Grafisk stipendordning for kompetanseheving.

Opplysninger om eventuell annen støtte skal påføres søknad.

Medlem vil få svarbrev der det framgår om stipend er innvilget, og at stipend utbetales når kopi av kvitteringer tilsvarende stipendets størrelse er mottatt i Fellesforbundet. (I henhold til lovgiving må Fellesforbundet kunne framlegge kvitteringer for utbetalte stipender i sitt regnskap for at stipender skal kunne ytes medlemmene skattefritt).

**SÆRSKILTE KOMPETANSEAKTIVITETER**

Når ordningens økonomi tillater det og etter vedtak i tariff-/bransjeråd avis og grafisk kan det gis støtte til særskilte kompetanseaktiviteter. Søknader om støtte til særskilte kompetanseaktiviteter behandles fortløpende.

**Stipend for dekning av reise når det gis støtte fra Grafisk Utdanningsfond**

Medlemmer som er omfattet av ordningen med Grafisk Utdanningsfond og har rettigheter i fondet og som har rettigheter i Grafisk Stipendordning kan søke i Grafisk Stipendordning om refusjon av reiseutgifter. Refusjon av reiseutgifter gis på samme grunnlag som i Grafisk Utdanningsfond og gir samme uttelling som det gis fra Grafisk Utdanningsfond. Dokumentasjon som skal legges ved søknad om reiseutgifter er tildelingsbrev og dokumentasjon for utbetaling fra Grafisk Utdanningsfond. Støtten går ikke inn i beregning av maksimal støtte i henhold til punkt A.

Det benyttes ordinært søknadsskjema for Grafisk Stipendordning.

REFUSJON AV REISEUTGIFTER – GRAFISK UTDANNINGSFONDS REGLER

Reiseutgifter til kurs refunderes etter søknad med en prosentvis andel av dokumentert beløp. For kurs som er arrangert med flere samlinger gis refusjon for reise til første samling og fra siste samling.

Ved bruk av egen bil gis refusjon etter billigste reisemåte med offentlig kommunikasjonsmiddel.

Refusjonssats 50%, begrenset til kr. 2.500,-